《和元汝功江楼待月》
宋代·郭印

危楼百尺闲临水，玉宇无云天万里。悠悠山月涌晴空，举头拭万增欢喜。

鱼龙何处深避藏，影落澄江清彻底。欲揖嫦娥上广寒，古来遭遇应无几。

吾心空洞与物齐，视我如人人如豕。那堪河岳尽播迁，富贵功名心已死。

世衰俗薄异炎凉，只有高人兴味长。此时此乐何不赏，瞥眼馀生飞电光。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。